इस तथ्य के प्रकाश में कि कोटे के अंदर कोटे से वर्चस्वशाली ओबीसी/यादव आरक्षण के लाभों पर एकाधिकार नहीं जमा पाते और चरण सिंह के अति पिछड़ों को अलग से आरक्षण देने के विरोधी होने के बावजूद कर्पूरी ठाकुर फार्मूला कैसे स्वीकार कर लिया गया। समाजवादी नेता बतौर अपने ऊँचे कद के कारण कर्पूरी ठाकुर, बिहार की आरक्षण नीति में अति पिछड़ों के लिए सब कोटा और ऊँची जातियों के गरीबों के लिए आरक्षण का प्रावधान करवा सके। इसमें उनका साथ ऊँची जातियों के नेताओं ने दिया, जो नहीं चाहते थे कि आरक्षण के लाभ केवल उच्च पिछड़ी जातियों तक सीमित रहें। कर्पूरी ठाकुर के ‘थिंक टैंक’ के एक सदस्य पीएन मुखर्जी के अनुसार, सब कोटा का प्रावधान जयप्रकाश नारायण के हस्तक्षेप के चलते किया गया। जेपी ने हस्तक्षेप तब किया जब थिंक टैंक के सदस्य बतौर मुखर्जी ने नीति के मूल मसविदे से अपनी असहमति जाहिर की। मुखर्जी इस नीति को ‘जेपी-कर्पूरी ठाकुर फार्मूला’ कहते हैं ‘‘कर्पूरी ठाकुर फार्मूला’’ नहीं। [15] परंतु बिहार के कई ओबीसी और दलितों का यह मानना है कि जेपी ओबीसी के लिए आरक्षण के खिलाफ थे। कुछ का तो यहां तक कहना है कि जेपी ने ही कर्पूरी ठाकुर सरकार की आरक्षण नीति को लागू किए जाने के विरोध में आंदोलन भड़काया था। [16]